50 fogoly meggyilkolásában lehet érintett az egykori bosnyák parancsnok | 24.hu
boszia-hercegovina
hírgyáros. 2015. 12. 08. 13:12
Háborús bűncselekmények elkövetésének gyanújával a bosznia-hercegovinai rendőrség kedden letartóztatott egy volt bosnyák tábornokot – jelentette a Nezavisne Novine című szarajevói lap. Sakib Mahmuljin a gyanú szerint az 1992-1995-ös boszniai háború idején a bosnyák csapatok egyik parancsnokaként háborús bűnöket követett el fogva tartott szerbekkel szemben, amikor nem akadályozta meg, hogy az általa felügyelt területen egy, a boszniai muzulmán hadseregben szolgáló mudzsahed egység mintegy 50 foglyot elraboljon és meggyilkoljon. A mudzsahedek külföldi iszlamista fegyveresek voltak, akik zsoldosokként, illetve félkatonai egységként a bosnyákok oldalán, a szerbek és horvátok ellen harcoltak a boszniai háború idején.
A foglyokat a bosnyák katonák ejtették, a feltételezések szerint pedig a most elfogott Sakib Mahmuljinnak parancsnokként tudomása volt arról, hogy mire készülnek a mudzsahed alakulatok, de nem vette elejét a támadásnak, illetve később sem büntette meg az elkövetőket.